KIRJALLINEN KYSYMYS P-2438/99 esittäjä(t): W.G. van Velzen (PPE-DE) komissiolle. Ranskan sähkölain hylkäämisen seuraukset sisämarkkinoille.



Virallinen lehti nro 219 E , 01/08/2000 s. 0162 - 0163



KIRJALLINEN KYSYMYS P-2438/99 esittäjä(t): W.G. van Velzen (PPE-DE) komissiolle (13. joulukuuta 1999) Aihe: Ranskan sähkölain hylkäämisen seuraukset sisämarkkinoille Sen jälkeen, kun Ranskan kansalliskokous hyväksyi sähkölain 2. maaliskuuta 1999 ensimmäisessä käsittelyssä, senaatti hylkäsi sen torstaina 18. marraskuuta 1999. Virallisesti eurooppalaisen sähködirektiivin tuli olla osa kansallista lainsäädäntöä jo 18. helmikuuta 1999 mennessä. 1. Mitä seurauksia Ranskan sähkölain hylkäämisellä on komission mukaan Euroopan sähkömarkkinoiden vapauttamiselle, kun otetaan huomioon komission antama vastaus kysymyksen esittäjän aikaisempiin kysymyksiin? 2. Sähkölain hylkääminen Ranskassa johtaa sähkön sisämarkkinoiden toiminnan häiriintymiseen Euroopan unionissa. Kun otetaan huomioon, että eurooppalaisen direktiivin tuli olla osa kansallista lainsäädäntöä jo 18. helmikuuta mennessä ja että Ranska on ainoa EU:n jäsenvaltio, joka ei ole täyttänyt tätä velvollisuutta, on asianmukaista aloittaa oikeustoimet Ranskaa vastaan. Hitaasti edistyvät oikeustoimet eivät kuitenkaan tarjoa ratkaisua lyhyellä aikavälillä. Mihin toimiin Euroopan komissio aikoo ryhtyä lyhyellä aikavälillä estääkseen ongelmat sähkön sisämarkkinoiden toiminnassa? 3. Onko Ranska ilmoittanut asiasta komissiolle? Onko komissiolle tiedotettu, miten Ranskan hallitus aikoo estää häiriöt sisämarkkinoiden toiminnassa mahdollisimman pikaisesti ja mihin todellisiin toimiin se aikoo ryhtyä yhdessä komission kanssa rajoittaakseen näitä häiriöitä mahdollisimman suuressa määrin? 4. Mitkä vastatoimet komissio sallii EU:n jäsenvaltioilta vastavuoroisuusartiklan täytäntöönpanemiseksi? Loyola de Palacion komission puolesta antama vastaus (13. tammikuuta 2000) 1. Komissio pahoittelee, että sähkölaitoksen nykyaikaistamista ja kehittämistä koskevan lakialoitteen hyväksymistä lykättiin. Kyseisellä aloitteella olisi saatettu sähkön sisämarkkinoita koskevista yhteisistä säännöistä 19 päivänä joulukuuta 1996 annettu parlamentin ja neuvoston direktiivi 92/96/EY(1) osaksi Ranskan lainsäädäntöä ja taattu muiden jäsenvaltioiden sähköntuottajille oikeus toimittaa sähköä vaatimukset täyttäville ranskalaisille kuluttajille ja annettu ranskalaisille kuluttajille vapaus valita sähköntoimittajansa. 2. Sen jälkeen, kun hanke oli kaatunut Ranskan senaatin ja kansalliskokouksen sekakomiteassa (commission mixte paritaire) 18.11.1999, komissio antoi 24.11.1999 Ranskalle virallisen huomautuksen, jossa se kehotti Ranskaa esittämään huomautuksensa kahden viikon kuluessa. Lisäksi komissio antoi 23.12.1999 Ranskalle lausunnon perusteluineen EY:n perustamissopimuksen 226 artiklan (ent. 169 artikla) mukaisesti. Energia-asioiden valtiosihteeri ilmoitti 2.12.1999 energia-asioiden neuvostolle, että Ranskan hallitus oli ryhtynyt toimenpiteisiin lain hyväksymiseksi helmikuussa 2000. 3. Electricité de Francen aloitteesta ja Ranskan hallituksen suostumuksella yli 100 gigawattituntia (GWh) kuluttavat teolliset asiakkaat (eli 22 % markkinoista) pääsevät jakeluverkkoon julkisin tariffein mahdollisesti muiden jäsenvaltioiden toimittajilta ostetun sähkön siirtämiseksi. 4. Päätös soveltaa direktiivin 96/92/EY 19 artiklan 5 kohdan tasapainolauseketta kuuluu jäsenvaltioille. Komissio valvoo sen asianmukaista soveltamista ja erityisesti sitä, että jäsenvaltioiden markkinat ovat avoinna kaikille mahdollisille toimittajille niiden asiakkaiden osalta, jotka kuluttavat yli 100 GWh. (1) EYVL L 27, 30.1.1997.